In Nativitate Domini ad omnes missas dicitur præfatio Quia per incarnati et Communicantes et ad missas privatas dicitur et ad omnes missas per octavas, exceptis missis pro defunctis. — In Epiphania dicitur præfatio Quia cum Unigenitus et Communicantes ad omnes missas de die; per octavas non dicitur; die octava dicitur præfatio ad majorem missam solummodo, Communicantes non dicitur. — In vigilia Paschæ dicitur præfatio Te quidem omni tempore et Communicantes et Hanc igitur; similiter dicitur omni die per octavas ad omnes missas, excepta missa pro defunctis. — In Ascensione Domini dicitur præfatio Qui post resurrectionem et Communicantes ad omnes missas de die; per octavas non dicitur; die octava dicitur præfatio ad majorem missam tantum, sed Communicantes non dicitur. — In vigilia Pentecostes dicitur præfatio Qui ascendens et Communicantes (203) et Hanc igitur, et per octavas ad omnes missas, excepta missa pro defunctis; tamen feria quarta, sexta et sabbato non dicitur ad majorem missam quæ est de jejunio. — Die octavo Pentecostes dicitur ad minorem missam præfatio Qui ascendens et Communicantes, sed Hanc igitur non dicitur; ad majorem missam dicitur præfatio Qui cum Unigenito et ad omnes missas quæ sunt de Trinitate ipsa die. — In natali apostolorum Petri et Pauli dicitur præfatio Te Domine suppliciter ad utramque missam et ad omnes privatas quæ de ipsis ipsa die canuntur. — In omnibus festis sanctæ Mariæ dicitur præfatio Quia per incarnati ad omnes missas quæ de ipsa canuntur. — In Inventione et in Exaltatione sanctæ Crucis dicitur præfatio Qui salutem humanam. — Per totam Quadragesimam usque ad diem magni Jovis ad omnes missas de jejunio dicitur præfatio Qui corporali jejunio; in sabbato vero quo ordines celebrantur non dicitur præfatio Qui corporali nec ad finem missæ Humiliate capita vestra Deo.